Mer trøbbel for nytt stemmesystem
Først ved 22-tiden kom de første rapportene om resultatet fra forhåndsstemmene i Oslo. SAKEN OPPDATERES - TRYKK F5 FOR SISTE VERSJON! - Nå er opptellingen av forhåndsstemmer sendt ut, omlag en time forsinket, sier Ola Borge Mannsåker, som er direktør for bystyrets sekretariat, til VG ved 22-tiden mandag kveld. Mannsåker kan ikke svare på når resultatene fra valgtinget, det vil si stemmene som er avgitt søndag og mandag, vil komme. - Det er et vanskelig spørsmål. I Oslo telles stemmene først ute i valglokalene, deretter sendes de til Rådhuset for kontrolltelling. De er ikke kommet hit ennå, sier Mannsåker. - Vi legger mer vekt på å få et riktig resultat enn et raskt resultat, legger han til. Oslo kommune har flere ganger den siste uken funnet feil i det nye stemmesystemet, som har fått navnet EVA. Så sent som lørdag ble en ny feil oppdaget. Og da valglokalene åpnet i Oslo søndag, var systemene fortsatt ikke ferdigtestet. - Navarsete lovet meg nærmest personlig at hun skulle ordne opp i dette i sommer, men nå er det full krise i stemmesystemet. De klarer ikke å telle forhåndsstemmer. Jeg fikk opplyst dette nå i kveld, sa Fabian Stang til VG lørdag. Mandag kveld var det en kritisk ordfører som møtte pressen. - Det er en forsinkelse vi veldig gjerne skulle vært foruten, sier Stang.
Det nye prestisjesystemet som skulle forenkle opptellingen av stemmer, skapte nye problemer på valgdagen.